রেহাই পেলেন না বৃদ্ধাও, নোদাখালির নির্মম ঘটনায় ব্যাপক চাঞ্চল্য

নোদাখালি: নোদাখালিতে (Nodakhali) বৃদ্ধাকে ধর্ষণের অভিযোগ। ২৯ ডিসেম্বর ঘরে ঢুকে মহিলাকে ধর্ষণের অভিযোগ দুষ্কৃতীর বিরুদ্ধে। আলিপুর কোর্টে নেওয়া হয়েছে বৃদ্ধার গোপন জবানবন্দী। ঘটনায় গ্রেফতার হয়েছেন ১ জন।

সূত্রের খবর, বজবজ ২ নম্বর ব্লকের রানিয়ায় গত ২৯ ডিসেম্বর এই ঘটনাটি ঘটে। অভিযোগ, ৭৫ বছর বয়সী বৃদ্ধা রাতে ঘরে ঘুমোচ্ছিলেন, তখনই এক দুষ্কৃতী ঘরে ঢোকে এবং বৃদ্ধাকে ধর্ষণ করে। অভিযোগ উঠেছে মারধরেরও। আরও জানা গিয়েছে, পালানোর সময় বেশ কিছু গয়নাও নিয়ে পালিয়েছে সে।

আরও পড়ুন: শুভেন্দু অধিকারীকে নেংটি ইঁদুর বলে নিশানা জয়ার

স্থানীয় সূত্রে খবর, বৃদ্ধার চেঁচামেচি শুনে ঘটনাস্থলে আসেন প্রতিবেশীরা। রক্তাক্ত অবস্থায় উদ্ধার হয়েছে বৃদ্ধাকে। তারপরই নোদাখালি থানায় যান স্থানীয় বাসিন্দারা। ধর্ষণের মামলা রুজু করা হয়নি। এরপর স্থানীয় বাসিন্দারা ডায়মন্ড হারবার পুলিশ সুপারকে লিখিত ভাবে ঘটনার বিবরণ দিলে ধর্ষণের মামলা রুজু করা হয়। তাদের দাবি, রাত হলেই এলাকায় বহিরাগত একটি দল মদের আড্ডা বসায়। মদ্যপানের দরুন এই ঘটনা ঘটে থাকতে পারে বলে দাবি স্থানীয়দের।